V prejšnjih stoletjih so v vasi živele tri bogate in plemenite rodbine. V "Nemškarci" je živela rodbina von Nihezhoffen, ki je imela v lasti zaselek s kapelo, mitnico in stražnim stolpom (danes ne obstajata več). Nekdaj je bil v zaselku tudi hlev poštne službe. Poštna pot je vodila skozi Hrušico do Ljubljane. Na "Petrgalovšu" je živela rodbina L'etergallo. Kasneje se je tu naselil knez Borzia, dobrotnik revežev. Na Cesti je živel vitez Zweckenburg. Njegovo posestvo je zajemalo zemljišče na Cesti in v Lokavcu. V 19. stoletju je imela vas poštni urad, v začetku 20. stoletja pa je bila zgrajena železniška postaja. V času prve svetovne vojne je bila Cesta zbirališče ranjencev Soške fronte. Iz maščevanja do partizanov so 2. junija 1944 v vas vdrli Nemci in Italijani in jo požgali, ljudi pa izgnali. Iz tega tragičnega dogodka sledi tudi anekdota: Edina hiša, ki je ostala nepožgana in je še vedno najstarejša hiša v vasi, je bila hiša v Petrgalovšu. Takratni lastnik je namreč znal nemško in je vojakom dejal, da tam ni več Cesta, temveč Petrgalovše, čeprav je bila hiša pisana pod Cesto. Vojaki so sprejeli to obrazložitev in hiše niso požgali.